Evanđelje po Mateju (Šarić)/Glava 20.
1 Kraljevstvo je nebesko kao domaćin, koji rano ujutro izađe, da naima poslenike za svoj vinograd. 

2 On se pogodi s poslenicima po denar na dan i posla ih u svoj vinograd. 

3 Oko treće ure izađe on opet. Tada vidje druge gdje stoje na trgu besposleni, 

4 I reče im: "Idite i vi u moj vinograd; što bude pravo, dat ću vam. 

5 Oni odoše. Oko šeste i devete ure izađe on opet i učini isto tako. 

6 Kad je izašao oko jedanaeste ure, nađe opet druge gdje stoje. On ih upita: "Što stojite ovdje cijeli dan besposleni? 

7 Oni mu odgovoriše: Nitko nas ne najmi. On im odgovori: "Idite i v u moj vinograd! 

8 Uveče reče gospodar vinograda upravitelju svojemu: "Dozovi poslenike i isplati im plaću, od posljednjih do prvih! 

9 Tada dođoše oni od jedanaeste ure, i svaki primi po denar. 

10 A kad dođoše prvi, pomisliše, da će više primiti. Ali i od njih svaki primi po denar. 

11 Kad ga primiše, uzeše mrmljati na domaćina 

12 I rekoše: Ovi posljednji radili su samo jednu jedinu uru, i ti si ih izjednačio s nama, koji smo podnosili teret i žegu dana 

13 Prijatelju, odgovori on jednome od njih, ja tebi ne činim krivo. Nijesi li se pogodio s menom po denar? 

14 Uzmi, što je tvoje, i idi! A ja hoću i ovome posljednjemu dati kao tebi. 

15 Ili zar ja ne smijem činiti svojim vlasništvom što hoću? Zar je oko tvoje zavidno, što sam ja dobar? 

16 Tako će biti posljednji prvi i prvi posljednji." 

17 Isusa pođe gore u Jerusalem. Tada uze nasamo dvanaestoricu i reče im putem: 

18 "Idemo gore u Jerusalem Ondje će biti Sin čovječji predan glavarima svećeničkim i književnicima. Oni će ga osuditi na smrt 

19 I onda predati neznabošcima, da bude naružen, bičevan i razapet. Ali će on treći dan uskrsnuti." 

20 Tada dođe k njemu majka sinova Zebedejevih sa svojim sinovima i pade pred njega ničice, da mu prinese jednu molbu. 

21 On je upita: "Što hoćeš?" Ona mu odgovori: "Daj da moja dva sina u kraljevstvu tvojemu sjede jedan s desne tvoje, a drugi s lijeve tvoje!" 

22 Isus reče: "Ne znate, što molite. Možete li piti čašu, koju ću ja piti? Odgovoriše mu: "Možemo." 

23 Tada im reče: "Čašu ćete moju doduše piti; ali mjesto s moje desne ili lijeve ne mogu ja dati; ono pripada onima, kojima je pripravio Otac moj." 

24 Kad čuše ostalih deset, rasrdiše se na dva brata. 

25 Isus ih zato dozva k sebi i reče: "Znate, da vladaoci ispovijedaju nad svojim narodima, i velikaši učine, da osjete njihovu moć. 

26 Među vama neka ne bude tako! Nego tko među vama hoće da bude velik, taj neka bude vaš sluga, 

27 i tko među vama hoće da bude prvi, taj neka bude vaš sluga! 

28 Tako ni Sin čovječji nije došao, da mu služe, nego da služi i da život svoj dadne u otkup za mnoge. 

29 Kad su oni izlazili iz Jerihona, išlo je za njim veliko mnoštvo naroda. 

30 Kraj puta su sjedila dva slijepca. Kad oni čuše, da Isus prolazi, stadoše vikati: "Gospodine, ti sine Davidov, smiluj nam se!" 

31 Narod ih ukori, neka šute. Ali su oni vikali samo još većma: "Gospodine, sine Davidov, smiluj nam se!" 

32 Tada se ustavi Isus, dozva ih i upita: "što hoćete od mene?" 

33 Oni odgovoriše: "Gospodine, htjeli bismo, da se otvore oči naše." 

34 Pun sažaljenja dotače se Isus očiju njihovih. Odmah progledaše i pođoše, za njim. 

Evanđelje po Mateju (Šarić)